Omnibus presentes litteras inspecturis, magister Odo, Senon. curie officialis, in Domino salutem. Notum facimus quod Theo de Lingonis, filius Berneri Lingonensis, civis Senon., et Adelina, uxor ejusdem Theonis, coram nobis recognoverunt se olim dedisse et concessisse in puram et perpetuam elemosinam altari Beati-Petri in maiori ecclesia Senon., duos sextarios bladi, unum, videlicet, frumenti et unum ordei, annui redditus percipiendos in quarta parte quam se dicebant habere in molendino sito Senonis, ante portam claustri Senon., que dicitur porta Gilonis. Fiduciantes quod in re illa data et concessa nichil de cetero, per se vel per alios reclamabunt, nec questionem movebunt, et se laturos perpetuam erga omnes garentiam promiserunt. Super quo Petrus Bicheboz, Petrus Davodez et Jacobus de Foro, filius defuncti Gaufridi de Foro, coram nobis erga canonicos ejusdem altaris se plegios quisque in solidum obligarunt. Prefata, vero, Adelina renuncians omni juri quod ibi habebat ratione dotis, hereditatis, conquestus, aut qualibet alia ratione, confessa fuit quod hoc fecerat sponte, provide, sine violencia, sine metu et absque circumvencione quacumque; Dembertus, vero, de Capella-super-Orosam, miles, in cujus censiva dictum consistit molendinum, sicut ipse dicebat, dicte rei elemosinam ut predictum est, factam altari predicto laudavit in perpetuum et concessit ab eodem altari quiete et pacifice perpetuo possidendam; dicens et confitens, coram nobis, quod ipsos canonicos nec potest nec debet ipse, vel heres ejus, compellere ad ponendum extra manum suam rem illam datam in elemosinam et concessam, promittens quod ad id minime compellet eosdem. Actum, anno Domini Mº CCº tricesimo-nono, mense julio.